Burgemeester, speaker van Tshwane terug in posteStevens Mokgalapa. Foto: DA Tshwane se burgemeester, Stevens Mokgalapa, en die speaker, Katlego Mathebe, is terug in hul poste nadat die hooggeregshof in Pretoria Vrydagmiddag alle besluite wat by gister se spesiale raadsvergadering geneem is, ter syde gestel het. Mokgalapa, wat tans op spesiale verlof is, en Mathebe is al twee deur mosies van wantroue tydens die vergadering uit hul ampte onthef. Dit het beteken dat die ANC beheer van die metro oorgeneem het. Die ANC het ook vandeesweek beheer van die Johannesburgse metro teruggeneem nadat Geoff Makhubo verkies is tot nuwe burgemeester. Die DA het ná die raadsvergadering in ŉ dringende hofaansoek gevra dat die besluite ter syde gestel word en het onder meer aangevoer die regte prosedures is nie gevolg nie. Regter Neil Tuchten het in die DA se guns beslis en beveel dat die aansoeke op 17 Desember in die dringende hof aangehoor moet word. Hangende die afhandeling van dié aansoeke het hy alle besluite wat gister by die raadsvergadering geneem is, ter syde gestel. Dit sluit in die aanstelling van ŉ waarnemende speaker, die mosie van wantroue in Mathebe en haar gevolglike verwydering uit die pos, asook die mosie van wantroue in Mokgalapa en sý verwydering uit sy amp.